钦定古今图书集成/理学汇编/学行典/第145卷 > 礼记 > 《礼运》
## 钦定古今图书集成/理学汇编/学行典/第145卷 > 礼记 > 《礼运》

“圣人作则”，必以天地为本，以阴阳为端，以四时为柄，
以日星为纪，月以为量，鬼神以为徒，五行以为质，礼
义以为器，人情以为田，四灵以为畜。

〈大全〉马氏曰：“法象莫大乎天地，故以为本。而阴阳、日月、鬼神，皆天地之别也。圣人作则，莫不取象于此。虽然，圣人作则仰有法于天，俯有察于地，而近取于人情者，礼义也。礼义出于人情，先王因之以为治情之具也。自天地为本，推而至于人情以为田，其为法备，其为治详，宜有休征以应之也，故终以四灵为畜。”然四灵以为畜，圣人无意于是，盖在己有以立之，在物者亦顺之而不逆也。